Dwelmlaboratorium danksy wenk ontdekFoto: SAPD. Drie mense is Sondag in die vroeë oggendure in Kaapstad in hegtenis geneem nadat polisiebeamptes op ŉ wenk van die publiek gereageer en ŉ dwelmvervaardigingslaboratorium ontdek het. Kapt. FC van Wyk, woordvoerder van die polisie, het gesê die polisie in Milnerton het ŉ leidraad van die gemeenskap van beweerde dwelmverwante aktiwiteite by ŉ huis in Dilutaweg in Sunset Beach opgevolg. “Drie verdagtes is op dwelmverwante aanklagte in hegtenis geneem,” het Van Wyk gesê. Tien polisiebeamptes het die perseel net ná middernag deursoek en op vier Mandrax-tablette, drie Ecstasy-tablette en ŉ klein hoeveelheid “magic mushrooms” afgekom. “ŉ Geheime laboratorium met verskillende chemikalieë en dwelms is daarna in een van die kamers van die huis ontdek,” het Van Wyk gesê. Drie verdagtes, onderskeidelik 22, 38 en 53 jaar oud, is in hegtenis geneem. Die waarde van die dwelms waarop daar beslag gelê is, is nog nie bekend nie. Die verdagtes sal Dinsdag in die Kaapstadse landdroshof verskyn.